Bruxelles, den 22.12.2004

SEK(2004) 1621 endelig

Henstilling med henblik på

RÅDETS BESLUTNING

om konstatering i overensstemmelse med artikel 104, stk. 8, af, om Ungarn har truffet virkningsfulde foranstaltninger til opfølgning af Rådets henstillinger i overensstemmelse med artikel 104, stk. 7, i traktaten om oprettelse af Det Europæiske Fællesskab

(forelagt af Kommissionen)

BEGRUNDELSE

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten. Disse bestemmelser suppleres af de politiske forpligtelser, der kom til udtryk i resolutionen om stabilitets- og vækstpagten fra Det Europæiske Råd i Amsterdam den 17. juni 1997.

Efter et indberettet underskud på statsfinanserne på 5,9 % af BNP i 2003[1] indledte Kommissionen den 12. maj 2004 proceduren i forbindelse med uforholdsmæssigt store underskud over for Ungarn. På grundlag af en henstilling fra Kommissionen fastslog Rådet den 5. juli 2004 i overensstemmelse med artikel 104, stk. 6, at Ungarn havde et uforholdsmæssigt stort underskud, og rettede som følge heraf i henhold til artikel 104, stk. 7, en henstilling til de ungarske myndigheder om at rette op på det[2]. I denne henstilling opfordrede Rådet de ungarske myndigheder til at ” bringe den nuværende situation med et uforholdsmæssigt stort underskud til ophør snarest muligt ” og ” på mellemlang sigt træffe de foranstaltninger, der er redegjort for i konvergensprogrammet fra maj 2004 ” (med følgende årlige mål: 4,6 % af BNP i 2004, 4,1 % af BNP i 2005, 3,6 % af BNP i 2006, 3,1 % af BNP i 2007 og 2,7 % af BNP i 2008). Rådet fastsatte den 5. november 2004 som frist for at ” tage effektive skridt til at gennemføre de foranstaltninger, der er nødvendige for at nå målet for underskuddet i 2005 ”. Det blev også henstillet til Ungarn ” beslutsomt at træffe de foranstaltninger, der er redegjort for i konvergensprogrammet fra maj 2004, og holde sig parat til at træffe sådanne supplerende foranstaltninger, der måtte være nødvendige for at nå målet for det offentlige underskud i 2004 ”. Derudover opfordrede Rådet de ungarske myndigheder til ” at udnytte enhver mulighed for at fremskynde den finanspolitiske justering, iværksætte de påtænkte reformer af den offentlige forvaltning, sundhedssystemet og uddannelsessystemet med henblik på at opnå den planlagte reduktion af udgiftskvoten og forbedre holdbarheden i de offentlige finanser på lang sigt ” og ” sikre, at der er tilstrækkelig finansiel dækning for de planlagte skattelettelser, og gøre gennemførelsen heraf betinget af, at underskudsmålene opfyldes ”.

I henhold til artikel 4, stk. 2, i forordning (EF) nr. 1467/97 skal Rådet ved vurderingen af, om dets henstillinger efter artikel 104, stk. 7, er fulgt op af virkningsfulde foranstaltninger, basere sin konstatering på de af regeringen i den pågældende medlemsstat offentligt meddelte beslutninger.

Selv om fristen den 5. november, som blev fastsat i henstillingen, vedrører 2005-budgettet, spiller resultaterne i henseende til at gennemføre 2004-budgettet en vigtig rolle i denne sammenhæng. Konvergensprogrammet slog til lyd for, at konsolideringen blev indledt så tidligt som muligt, og at den største konsolidering fandt sted i 2004 (for bl.a. at genskabe troværdigheden i den ungarske økonomiske politik), så 2004-målet om et underskud på 4,6 % af BNP var særligt betydningsfuldt[3]. Rådet henstillede derfor til de ungarske myndigheder, at de holdt sig parate til om nødvendigt at indføre supplerende foranstaltninger ud over de to udgiftsnedskærende foranstaltninger fra januar og marts, der androg i alt 1,2 % af BNP, med henblik på at opfylde målet for underskuddet på statsfinanserne for 2004 på 4,6 % af BNP[4]. I juli 2004 besluttede de ungarske myndigheder til opfølgning af Rådets henstilling at begrænse brugen af fremførte bevillinger i ministerierne, hvilket var anført som en risiko i konvergensprogrammet (mulig effekt på op til 0,5 % af BNP); dette tog sigte på at begrænse udgiftsoverskridelserne. I september vedtog myndighederne en korrigerende pakke, som havde direkte saldoforbedrende virkninger på 0,2 % af BNP.

På trods af denne korrektion blev det officielle mål på 4,6 % af BNP i september 2004 opjusteret til 5,3 % af BNP. Den manglende opfyldelse af målet på 4,6 % kan tilskrives tre faktorer: opjusteringen af underskuddet for 2003 i den finanspolitiske indberetning fra september (med 0,3 % af BNP), udgiftsoverskridelser og overoptimistiske indtægtsprognoser (især for momsens vedkommende). Ifølge Kommissionens efterårsprognose vil der blive et endnu højere 2004-underskud på 5,5 % af BNP (som primært skyldes yderligere skred på både indtægts- og udgiftssiden). Målet blev ikke nået (med 0,9 procentpoint ifølge Kommissionens prognose) på trods af en højere BNP-vækst end forventet.

Den 15. oktober 2004 forelagde den ungarske regering udkastet til finanslov for 2005 for det ungarske parlament. Den fastsatte heri et mål om et underskud på statsfinanserne på 4,7 % af BNP i 2005 ud fra en antagelse om en real BNP-vækst på 4 % i 2005. Dette udgør en forbedring på 0,6 procentpoint i forhold til det reviderede 2004-mål (på 5,3 %). Denne nedbringelse af underskuddet ventes primært at hidrøre fra besparelser som følge af en lavere rente på gældsbetjeningen (nettorenteudgifterne ventes at falde med 0,4 % af BNP), men også fra visse udgiftsnedskæringer. På indtægtssiden regner 2005-budgettet med et fald i indtægtskvoten på 1 procentpoint af BNP fra 44,5 % af BNP til 43,5 % af BNP, som i vid udstrækning skyldes engangsvirkninger og fremførte virkninger fra 2004. Lettelsen i personindkomstbeskatningen, som er inkorporeret i 2005-budgettet, vil i det store og hele blive opvejet af andre skatteforanstaltninger, således at ændringerne i skattesystemet antages at blive indtægtsneutrale. Budgettet indeholder en ”nødreserve” på 0,5 % af BNP til imødegåelse af en eventuel overskridelse af 2005-målet. Formålet med den er at dække uforudsete tilpasninger til processer, som regeringen ikke selv er herre over. Selv om denne reserves eksistens er velkommen, forekommer det beløb, der er afsat til den, beskedent i betragtning af de risici, der omgærder 2005-budgettet, som det blev påpeget i Kommissionens efterårsprognose. Blandt disse skal især nævnes: 1) renteudgifterne kan vise sig at blive højere end ventet, 2) de nyligt indførte regler for udgiftsnedskæringer kan vise sig at være utilstrækkelige eller ineffektive, hvilket den igangværende debat i parlamentet om 2005-budgettet lader formode, og 3) der er risiko for, at de antagelser, der ligger til grund for visse indtægter (især momsen), er for optimistiske. I lyset heraf forventer Kommissionen et underskud i 2005 på 5,2 % af BNP, hvilket vil være ensbetydende med en samlet overskridelse på 0,5 procentpoint i forhold til budgettet og på 1,1 procentpoint i forhold til målet (på 4,1 %) i det konvergensprogram, der blev forelagt så sent som i maj.

Konvergensprogrammet bebudede omfattende strukturreformer (hovedsagelig inden for den offentlige forvaltning og i sundheds- og uddannelsessektoren), som ville understøtte de mellemfristede udgiftskontrolforanstaltninger. 2005-budgettet indeholder nogle få foranstaltninger af strukturel karakter, men de synes ikke at være tilstrækkelig omfattende eller vidtgående til at sikre de udgiftsnedskæringer, som er en forudsætning for 2005-budgettet og mere generelt den mellemfristede tilpasningskurs, der blev fremlagt i konvergensprogrammet, og som Rådet tilsluttede sig. Dette gælder især i sundhedssektoren, hvor en omfattende sundhedsreform er blevet udsat.

Sammenfattende kan siges følgende: i) Selv om en vis konsolidering vil blive opnået i 2004, må de ungarske myndigheders foranstaltninger til opfølgning af Rådets henstilling om at opfylde det afgørende 2004-mål betragtes som utilstrækkelige, idet det mål, der er fastsat i konvergensprogrammet, langt fra vil blive nået. ii) Det nye officielle 2005-mål er 0,6 procentpoint højere end det oprindelige underskudsmål i henstillingen og i konvergensprogrammet. Ifølge Kommissionens efterårsprognose vil der ske en yderligere budgetoverskridelse på 0,5 procentpoint, hvilket vil bringe den samlede overskridelse i forhold til planerne op på 1,1 procentpoint og mindske omfanget af tilpasningen i forhold til 2004 (som i Kommissionens prognose anslås til 5,5 % af BNP) til blot 0,3 procentpoint. iii) Afvigelsen fra den planlagte tilpasningskurs med et underskud næste år, som sandsynligvis stadig vil ligge på over 5 % af BNP, og de langsomme fremskridt med strukturreformerne bringer fuldendelsen af korrektionen af det uforholdsmæssigt store underskud i 2008 i fare, medmindre regeringen øger tempoet i forfølgelsen af sine erklærede makroøkonomisk-politiske målsætninger. Denne udvikling kan tilskrives de utilstrækkelige foranstaltninger fra de ungarske myndigheders side[5].

Gældskvoten ventes at forblive en smule under 60 % både i 2004 og i 2005 (Kommissionens efterårsprognose forventer henholdsvis 59,7 % og 59,5 % af BNP).

Budgetmæssige nøgletal 2003-2006 (% af BNP) |

2003 | 2004 | 2005 | 2006 |

Offentligt underskud |

- Konvergensprogrammet | -5,9 | -4,6 | -4,1 | -3,6 |

- Reviderede regeringsmål | -5,3 | -4,7 |

- Kommissionens prognoser | -6,2 | -5,5 | -5,2 | -4,7 |

Offentlig gæld |

- Konvergensprogrammet | 59,1 | 59,4 | 57,9 | 56,8 |

- Reviderede regeringsmål | 59,1 | 59,6 | 58,6 |

- Kommissionens prognoser | 58,9 | 59,7 | 59,5 | 58,9 |

Real BNP-vækst (%) |

- Konvergensprogrammet | 2,9 | 3,3-3,5 | 3,5-4 | Ca. 4 |

- Myndighedernes prognoser | 3,0 | 3,8-3,9 | 4,0 | 4,0-4,5 |

- Kommissionens prognoser | 3,0 | 3,9 | 3,7 | 3,8 |

Kilde: Økonomisk prognose fra efteråret 2004 fra Kommissionens tjenestegrene; konvergensprogrammet fra maj 2004; 2005-budgettet |

I henhold til bestemmelserne i artikel 104, stk. 8, i traktaten og artikel 4, stk. 1, i forordning (EF) nr. 1467/97 skal Rådet træffe beslutning straks efter udløbet af fristen, når det konstaterer, at der ikke er truffet virkningsfulde foranstaltninger inden fristen den 5. november 2004 til opfølgning af de henstillinger, der er blevet rettet i henhold til artikel 104, stk. 7. I lyset af ovenstående finder Kommissionen, at der ikke er truffet virkningsfulde foranstaltninger til opfølgning af Rådets henstillinger i overensstemmelse med artikel 104, stk. 7, inden for den frist, der er fastsat i henstillingen, og den henstiller til Rådet at træffe afgørelse i overensstemmelse hermed.

Artikel 104, stk. 8, fastsætter, at når Rådet konstaterer, at der ikke er truffet virkningsfulde foranstaltninger til opfølgning af dets henstilling i henhold til artikel 104, stk. 7, kan det beslutte at offentliggøre denne henstilling. I tråd med Det Europæiske Råds resolution om stabilitets- og vækstpagten indvilligede Ungarn imidlertid allerede i juli 2004 i at offentliggøre henstillingen[6].

Hvad angår de videre skridt i proceduren, kan Rådet, hvis det finder, at der ikke er truffet virkningsfulde foranstaltninger til opfølgning af de henstillinger, der blev rettet i henhold til artikel 104, stk. 7, rette endnu en henstilling på grundlag af en henstilling fra Kommissionen i overensstemmelse med artikel 104, stk. 7, til Ungarn, idet Ungarn endnu ikke deltager i euroområdet (det er en medlemsstat med dispensation), og de sidste to skridt i proceduren i forbindelse med uforholdsmæssigt store underskud i henhold til artikel 104, stk. 9, og artikel 104, stk. 11, finder derfor ikke anvendelse (se traktatens artikel 122, stk. 3). En sådan henstilling vil blive udformet under hensyntagen til Ungarns opdaterede konvergensprogram.

Henstilling med henblik på

RÅDETS BESLUTNING

om konstatering i overensstemmelse med artikel 104, stk. 8, af, om Ungarn har truffet virkningsfulde foranstaltninger til opfølgning af Rådets henstillinger i overensstemmelse med artikel 104, stk. 7, i traktaten om oprettelse af Det Europæiske Fællesskab

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 8,

under henvisning til henstilling fra Kommissionen, og

ud fra følgende betragtninger:

I overensstemmelse med traktatens artikel 104 skal medlemsstaterne undgå uforholdsmæssigt store offentlige underskud.

Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse. Stabilitets- og vækstpagten inkorporerer Rådets forordning (EF) nr. 1467/97[7] om fremskyndelse og afklaring af gennemførelsen af proceduren i forbindelse med uforholdsmæssigt store underskud, som er fastsat i artikel 104 med henblik på at fremme en øjeblikkelig korrektion af uforholdsmæssigt store offentlige underskud.

Resolutionen om stabilitets- og vækstpagten fra Det Europæiske Råd i Amsterdam den 17. juni 1997[8] opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.

Ved beslutning 2004/xxx/EF af 5. juli 2004 fastslog Rådet i overensstemmelse med artikel 104, stk. 6, at der forelå et uforholdsmæssigt stort underskud i Ungarn[9].

I overensstemmelse med artikel 104, stk. 7, i traktaten og artikel 3, stk. 4, i forordning (EF) nr. 1467/97 vedtog Rådet den 5. juli 2004 en henstilling rettet til de ungarske myndigheder med henblik på at bringe det uforholdsmæssigt store underskud til ophør snarest muligt og tage skridt til på mellemlang sigt og på troværdig og holdbar vis at nå målet om at reducere underskuddet til under 3 % af BNP senest i 2008 i forlængelse af den kurs for nedbringelse af underskuddet, der er fastsat i det konvergensprogram, myndighederne har forelagt, og som Rådet tilsluttede sig i sin udtalelse af 5. juli 2004. Henstillingen fastsatte den 5. november 2004 som frist for de ungarske myndigheder til at tage effektive skridt til at gennemføre de foranstaltninger, der er nødvendige for at nå målet for underskuddet i 2005 på 4,1 % af BNP. I dette dokument henstillede Rådet også til Ungarn beslutsomt at gennemføre de foranstaltninger, der er redegjort for i konvergensprogrammet fra maj 2004, og holde sig parat til at træffe sådanne supplerende foranstaltninger, der måtte være nødvendige for at nå målet for det offentlige underskud i 2004 på 4,6 % af BNP. Desuden opfordrede Rådet de ungarske myndigheder til at udnytte enhver mulighed for at fremskynde den finanspolitiske justering, iværksætte de påtænkte reformer af den offentlige forvaltning, sundhedssystemet og uddannelsessystemet og sikre, at der er tilstrækkelig finansiel dækning for de planlagte skattelettelser, og gøre gennemførelsen heraf betinget af, at underskudsmålene opfyldes.

I henhold til artikel 4, stk. 2, i forordning (EF) nr. 1467/97 skal Rådet ved vurderingen af, om dets henstillinger efter artikel 104, stk. 7, er fulgt op af virkningsfulde foranstaltninger, basere sin konstatering på de af regeringen i den pågældende medlemsstat offentligt meddelte beslutninger.

En vurdering af de offentligt meddelte beslutninger fra Ungarns side fra tidspunktet for Rådets henstilling i overensstemmelse med artikel 104, stk. 7, til den i henstillingen fastsatte frist fører til følgende konklusioner:

selv om der blev vedtaget en række supplerende foranstaltninger af den ungarske regering til opfølgning af Rådets henstilling, var de ikke tilstrækkelig virkningsfulde til at opfylde 2004-budgetmålet på 4,6 % af BNP, som langt fra ventes at blive nået

selv om der er bebudet en række foranstaltninger i 2005-budgettet, vil de ikke være tilstrækkelige til at opfylde underskudsmålet på 4,1 % af BNP, som også langt fra ventes at blive nået

de foranstaltninger, der hidtil er truffet af de ungarske myndigheder, vil ikke forhindre en afvigelse fra den planlagte tilpasningskurs, hvilket i sammenhæng med de langsomme fremskridt med de strukturreformer, der blev bebudet i konvergensprogrammet fra maj, især på sundhedsområdet, kan risikere at bringe fuldendelsen af korrektionen af det uforholdsmæssigt store underskud senest i 2008 i fare, medmindre regeringen øger tempoet i forfølgelsen af sine erklærede makroøkonomisk-politiske målsætninger.

Artikel 104, stk. 8, fastsætter, at når Rådet konstaterer, at der ikke er truffet virkningsfulde foranstaltninger til opfølgning af dets henstilling i henhold til artikel 104, stk. 7, kan det beslutte at offentliggøre denne henstilling. I tråd med Det Europæiske Råds resolution om stabilitets- og vækstpagten indvilligede Ungarn imidlertid allerede i juli 2004 i at offentliggøre henstillingen -

VEDTAGET FØLGENDE BESLUTNING:

Artikel 1

Ungarn har ikke truffet virkningsfulde foranstaltninger til opfølgning af Rådets henstilling af 5. juli 2004 inden for den frist, der er fastsat i henstillingen.

Artikel 2

Denne beslutning er rettet til Republikken Ungarn.

Udfærdiget i Bruxelles, den

På Rådets vegne

[1] Tallet var baseret på Kommissionens økonomiske prognose fra foråret 2004, som tog hensyn til data indberettet af Ungarn i marts 2004. Indberetningen fra september 2004 korrigerede underskuddet på statsfinanserne i opadgående retning fra 5,9 % af BNP til 6,2 % af BNP for 2003.

[2] http://register.consilium.eu.int/pdf/en/04/st11/st11218.en04.pdf.

[3] Målet blev fastsat under hensyntagen til de udgifter, som pensionsreformen fra 1998 påfører det offentlige budget (som ventes at stige fra 0,7 % af BNP i 2003 til 1 % af BNP i 2008).

[4] Dette var i forvejen et nedjusteret mål i forhold til målet på 3,8 % af BNP, som oprindeligt var budgetteret for 2004. Den første nedjustering af 2004-målet i januar 2004 skete som reaktion på en omfattende budgetoverskridelse i de sidste måneder af 2003, hvilket viste, at de antagelser, der lå til grund for 2004-budgettet, havde været for optimistiske.

[5] Denne vurdering ændrer sig ikke, selv om underskuddet efter en nylig beslutning truffet af den ungarske regering omklassificeres – i den overgangsperiode, Eurostat tillader – uden at medregne udgifterne til pensionsreformen fra 1998, som var indkalkuleret i underskudstilpasningskursen i regeringens konvergensprogram fra maj 2004, som fik tilslutning fra Rådet ved henstillingen af 5. juli 2004. Denne omklassificering i en overgangsperiode påvirker underskudsniveauet midlertidigt, men indvirkningen på tilpasningen mellem 2004 og 2005 er ubetydelig. Den flerårige tilpasningsindsats, som skal føre frem til målet om et underskud på under 3 % i 2008, bør imidlertid vurderes under hensyntagen til disse udgifter, idet myndighederne fra og med indberetningen i marts 2007 skal indberette underskuddet i overensstemmelse med standardklassifikationen.

[6] Rådets dokument 11218/04 af 6. juli 2004, som findes i Rådets offentlige register over dokumenter, med titlen "Rådets henstilling til Ungarn med henblik på at bringe situationen med et uforholdsmæssigt stort underskud til ophør - Anvendelse af traktatens artikel 104, stk. 7".

[7] EFT L 209 af 2.8.1997, s. 6.

[8] EFT C 236 af 2.8.1997, s. 1.

[9] Endnu ikke offentliggjort i Den Europæiske Unions Tidende.